ПРОЕКТ ЗА ИЗМЕНЕНИЕ И ДОПЪЛНЕНИЕ!

Н А Р Е Д Б А № 18

ЗА УПРАВЛЕНИЕ НА ОБЩИНСКИТЕ ПЪТИЩА В ОБЩИНА ЛЕВСКИ

ГЛАВА ПЪРВА

ОБЩИ ПОЛОЖЕНИЯ

Чл. 1. (1) С тази Наредба се определят редът и условията за уреждане само на въпроси и отношения, свързани със собствеността, ползването, управлението, стопанисването, изграждането, ремонта и поддържането на общинските пътища в Община Левски.

(2) /Отменена с реш. № 366/31.07.2017г. на Административен съд – Плевен, влязло в законна сила на 18.08.2017г./

Тази Наредба не се прилага за:

1. селскостопанските пътища, осигуряващи достъп до земеделски земи;

2. горските пътища;

3. частните пътища, неотворени за обществено ползване.

Чл. 2. (1) Пътищата на територията на общината образуват единна пътна мрежа и служат основно за превоз на пътници и товари.

 (2) Пътната мрежа се развива съобразно транспортните и социалните потребности на обществото, инфраструктурата на населените места и изискванията в нормативните актове, свързани с националната сигурност, опазването на околната среда и безопасността на движението.

 (3) Общинските пътища са свързани с републиканските пътища, частните пътища или улиците в населените места.

 (4) Списъкът на общинските пътища и промените в него се утвърждават от Министерския съвет по предложение на министъра на транспорта и на министъра на регионалното развитие и благоустройството след съгласуване с кмета на общината.

 (5) Промяната на републикански пътища в общински се утвърждава от

Министерския съвет след съгласие на общинския съвет.

Чл. 3.(1) Общинските пътища са публична общинска собственост.

 (2) Собствеността на пътищата се разпростира върху всички основни елементи по чл. 5 от Закона за пътищата.

 (3) Собствеността на пътищата се променя по реда на Закона за общинската собственост, Закона за пътищата и Правилника за неговото прилагане.

 (4) Общинските пътища са част от местната пътна мрежа, в която се включват и частните пътища.

 (5) Общинските и частните пътища, които са отворени за обществено ползване, осигуряват транспортни връзки с местно значение.

ГЛАВА ВТОРА

ПОЛЗВАНЕ, УПРАВЛЕНИЕ И КОНТРОЛ

 Чл. 4. (1) Пътищата са отворени за обществено ползване при спазване на реда и правилата, установени със Закона за движение по пътищата.

 (2) Частните пътища могат да бъдат отворени за обществено ползване, когато това се налага от обществени интереси, по инициатива на Общинския съвет и със съгласието на собственика при договаряне на взаимоотношенията.

 (3) Кмета на общината може да въвежда временни забрани за обществено ползване на отделни общински пътища или участъци от тях при извършване на ремонтни работи, при природни бедствия и аварии, при неблагоприятен топлинен режим на настилката, при възникване на опасност за сигурността на движението и при провеждане на масови

мероприятия.

 Чл. 5. (1) Специалното ползване на общинските пътища се осъществява с разрешение на Кмета на общината при условия и по ред, определени с наредба на Министерския съвет.

 (2) Физическите и юридическите лица заплащат такси за специалното ползване на общинските пътища, освен когато в закон е предвидено друго.

 (3) Размерът на таксите по ал.2 се определя от Общинския съвет.

 (4) Лицата, получили разрешение за специално ползване, отстраняват за своя сметка всички причинени от тях повреди и нанесени щети по общинските пътища или възстановяват разходите за това, направени от Община Левски.

 Чл. 6. (1) Общинските пътища се управляват от Кмета на Общината.

 (2) Управлението на пътищата включва:

1. оперативно планиране на изграждането – проектиране, и поддържането на пътищата;

2. осигуряване на проекти и строителство на пътища, включително възлагане на обществени поръчки и предоставяне на концесии за тези дейности;

3. организиране, възлагане, финансиране и контрол на дейностите, свързани непосредствено с проектирането, изграждането, управлението, ремонта и поддържането на пътищата;

4. организиране и осъществяване защитата на пътищата, включително на пътните съоръжения и на принадлежностите на пътя;

5. осигуряване на общественото ползване на пътищата чрез регулиране и контрол на автомобилното движение, даване на разрешения и въвеждане на забрани за ползване на пътищата;

6. упражняване на контрол на превозните средства с оглед правилната експлоатация на пътищата и предпазването им от разрушаване;

7. осигуряване на информация и на прогнози за пътния трафик;

8. други дейности, определени със Закона за пътищата и с правилника за прилагането му, които не са свързани с ползване и разпореждане.

 (3) Общината съгласува с Национална агенция “Пътна инфраструктура” проектите за изграждане и свързването на общинските пътища с републиканските.

Чл. 7. (1) В зоната от оста на пътя до ограничителната строителна линия се забранява извършването на всякакво строителство, подобрения или разширения на съществуващите обекти, освен тези които, са предназначени за обслужване на пътуващите, при условие, че е

гарантирана безопасността на движението и са разрешени по реда на чл.8.

 (2) В обхвата на пътя се забранява:

1. извършването на каквито и да било работи по пътното платно, преди да бъдат поставени необходимите предупредителни и сигнални знаци;

2. поставянето и складирането на материали, които не са необходими за пътя или са резултат от битова или стопанска дейност в съседни имоти;

3. движението на верижни трактори и машини или коли с назъбени колела и железни грайфери, гуми с шипове по пътищата с асфалтови покрития, освен в случаите на снегопочистване и аварийни ситуации;

4. превозването на мокри товари, които овлажняват пътното платно;

5. влизането в пътищата с непочистени машини и замърсяването на пътното платно, пътните съоръжения и пътните принадлежности;

6. влаченето на дървета, слама и други подобни по пътното платно.

7. използването на пътните съоръжения и пътните принадлежности за рекламна дейност под каквато и да било форма.

Чл. 8. (1) За дейности извън специалното ползване на общинските пътища без разрешение се забраняват:

1. В обхвата на пътя:

а) засаждането или изсичането и изкореняването на дървета и храсти;

б) косенето на трева, пашата на добитък и брането на плодове;

в) поставянето на пътни знаци;

г) поставянето на възпоменателни знаци и плочи.

2. В обхвата на пътя и обслужващите зони:

а) изграждането на сгради и съоръжения, както и реконструкцията им;

б) добиването на кариерни и други материали;

в) изграждането на пътни връзки към съседни имоти, включително земеделски земи и гори и земи от горския фонд.

 (2) За дейности от специалното ползване на общинските пътища без разрешение се забраняват:

1. В обхвата на пътя и ограничителната строителна линия:

а) движението на извънгабаритни и тежки пътни превозни средства;

б) изграждане и експлоатация на рекламни съоръжения;

в) изграждането на нови, реконструкция на съществуващи, както и експлоатацията на подземни и надземни линейни или отделно стоящи съоръжения на техническата инфраструктура;

г) временно ползуване на части от пътното платно и на земи в обхвата на пътя.

2. В обхвата на пътя и обслужващите зони:

а) изграждането на търговски крайпътни обекти и пътни връзки към тях;

б) експлоатацията на търговски крайпътни обекти и пътни връзки към тях.

 изграждането на търговски крайпътни обекти, включително на площадки за оказване на пътна помощ и пътни връзки към тях;

 (3) Разрешенията по ал.1 и 2 се издават от Кмета на общината:

1. в 15-дневен срок от подаване на заявлението – за разрешенията по ал.1, освен ако се налага допълнително проучване, но не по-късно от един месец;

2. в 30-дневен срок от подаване на заявлението – за разрешенията по ал.2, т.1, буква „в” и т.2, буква „а”, освен ако се налагат допълнителни проучвания, но не по-късно от три месеца, като за удължаването на срока заинтересованото лице се уведомява писмено;

3. в 15-дневен срок от подаване на заявлението – за всички останали случаи.

 (4) Собственикът на подземни и надземни съоръжения на техническата

инфраструктура, намираща се в обхвата на пътя и обслужващите зони, при внезапно произлезли повреди, може веднага да започне възстановителни работи, като уведоми за това техническата служба на общината и при условие, че е гарантирана безопасността на движението.

ГЛАВА ТРЕТА

ИЗГРАЖДАНЕ, РЕМОНТ И ПОДДРЪЖКА НА ОБЩИНСКИТЕ ПЪТИЩА

Раздел I

Общи положения

Чл. 9. Общинска администрация ежегодно планира дейностите по изграждането, ремонта и поддържането на общинските пътища.

Чл. 10. (1) Национална агенция “Пътна инфраструктура” и общината осъществяват съвместно по взаимна договореност дейностите по изграждането, поддържането и ремонта на републиканските пътища в границите на урбанизираните територии при условия и ред, произтичащи от разпоредбите на Закона за пътищата (ЗП) и Правилника за прилагане на закона за пътищата (ППЗП).

 (2) Изграждането, ремонтът и поддържането на подземните съоръжения, тротоарите, велосипедните алеи, паркингите, пешеходните подлези, осветлението и крайпътното озеленяване по републиканските пътища в границите на урбанизираните територии се организират от общината.

Чл. 11. Общината поддържа общинските пътища съобразно транспортното им значение, изискванията на движението и опазването на околната среда.

Чл. 12. (1) Изграждането, ремонтът и поддържането на общинските пътища се осъществява от общината.

 (2) Проектирането, строителството, ремонтът и поддържането на пътищата се извършват при спазване на техническите норми и правила, определени с наредба на министъра на регионалното развитие и благоустройство.

Чл.13. (1) Поддържането включва полагането на системни грижи за осигуряване на целогодишна нормална експлоатация на пътя и осъществяването на мерки за защита на неговите съоръжения и принадлежности.

 (2) Организирането на дейностите по поддържане на общинските пътища е задължение на общината.

Раздел II- отменя се

Съгласуване на проекти

Чл. 14. (1) На задължително съгласуване подлежат:

1. проектите за изграждане или реконструкция на общински пътища;

2. проектите за изграждане или реконструкция на пътни кръстовища, възли и пътни връзки за свързване на:

а) общински с републикански пътища;

б) частни пътища с общински;

в) прилежащи територии с общинските пътища;

3. инвестиционни проекти, които засягат общинските пътища;

 (2) Съгласуването на проектите по т. 1 и т. 2, буква “а” се извършва от Директора на Областно пътно управление – Плевен.

 (3) Съгласуването на проектите по т. 2, букви “б” и “в” и т. 3 се извършва от Главния архитект на общината.

 (4) Съгласуването се извършва служебно от органите, одобряващи проектите по ЗУТ, в 14-дневен срок след представянето на проекта.

 (5) При съгласуването Главния архитект може да поставя допълнителни изисквания към проектите, когато това е от значение за осигуряване безопасността на движението.

Чл. 15. (1) Главният архитект на общината може да откаже съгласуване на проектите по чл. 14 в следните случаи:

1. ако нанасят повреди на публичната собственост или пречат на нейното използване на дейности от обществен интерес;

2. при промяна на предназначението и характеристиките на пътя или на пътната връзка;

3. когато това е наложително поради преустройството на пътищата и на пътните връзки;

4. когато се изисква привеждане на пътните връзки в съответствие с проекта на пътя или с действащия устройствен план.

 (2) Отказът за съгласуване на проекта се извършва с мотивирано решение, което подлежи на обжалване по реда на Административно-процесуалния кодекс.

Раздел III

Зимно поддържане

Чл. 16. Зимното поддържане включва комплекс от мероприятия, насочени към поддръжка на общинските пътища в зимни условия.

Чл. 17. При зимно поддържане се изпълняват следните видове работи:

1. снегозащита на пътищата;

2. събиране и предаване на информация за състоянието на пътната мрежа;

3. снегопочистване;

4. разпръскване на минерални материали /опесъчаване/ за стопяване на снега и леда;

5. организиране на работа при влошени метеорологични условия.

Чл. 18. Възлагането на дейностите по зимното поддържане на общинските пътища се извършва при условия и ред, определени със закон или друг акт на компетентния орган.

Раздел IV

Планиране на изграждането, ремонта и поддържането на общинските пътища

Чл. 19. Дейностите по планирането, изграждането, ремонта и поддържането на общинските пътища се осъществяват от общинската администрация.

Чл. 20. За общинските пътища се създава и поддържа информационна база, която съдържа:

1. списък на пътищата и дължината им;

2. вид основа;

3. широчина на пътните платна;

4. вид на покритието (конструкцията);

5. банкети, канавки;

6. водоотводни съоръжения;

7. други данни.

Чл. 21. (1) За състоянието на пътищата се извършва периодично обследване като те се разделят на участъци, които се оценяват по петобална система по следните показатели:

1. конструктивни нарушения;

2. удобство при пътуване;

3. отводняване.

 (2) Необходимостта от извършване на ремонтни работи за всеки участък се определя по средноаритметичната стойност получена от оценките на показателите в ал.1.

Чл. 22. (1) Критериите за приоритетите за ремонт на пътни участъци са:

1. необходимост от извършване на ремонтни работи;

2. връзка с други селища;

3. интензивност на движението;

4. осигурено допълнително финансиране.

 (2) След определянето на приоритетните за ремонт участъци се изготвя поименен списък за включване в годишната инвестиционна програма на общината.

Раздел V

Програма за развитие на пътната мрежа

Чл. 23. Програмата за развитие на общинската пътна мрежа се разработва, като съставна част от Общинския план за развитие на община Левски. на база Плана за управление на общинската пътна мрежа.

Чл. 24. Плана за управление на общинската пътна мрежа се изготвя на база анализираната информация от раздел IV.

Чл. 25. (1) Годишната Програма за изграждането, ремонта и поддържането на пътищата се разработва, като оперативен документ за реализация на основните приоритети и цели съобразно на ресурсното осигуряване на предвидените мерки.

 (2) В Програмата се посочват пътните участъци за строителство, ремонт и поддържане, тяхната проектна готовност, както и необходимите средства за финансиране.

 (3) Към Програмата се съставя Индикативна финансова таблица, в която се посочват източниците за финансиране.

Чл. 26. Годишната програма се изпраща до Областния управител, Регионалния съвет за развитие и МРРБ съобразно определените срокове.

ГЛАВА ЧЕТВЪРТА

ОТЧУЖДАВАНЕ И ВРЕМЕННО ПОЛЗВАНЕ НА НЕДВИЖИМИ ИМОТИ ЗА ПЪТИЩА

 Чл. 27 (1) Недвижимите имоти – собственост на физически или юридически лица, необходими за изграждане и реконструкция на общински пътища, се отчуждават при условията

и по реда на Закона за общинската собственост.

 (2) Предназначението на земеделските земи, необходими за изграждане и реконструкция на пътища, се променя по реда на Закона за опазване на земеделските земи, а за горите и земите от горския фонд – по реда на Закона за горите.

 (3) Имоти в границите на урбанизираните територии се отчуждават при условия и по ред, определени със закон.

 Чл. 28 (1) Земи извън границите на урбанизираните територии – собственост на физически или юридически лица, могат да се използват временно за нужди, свързани с изграждането, ремонта и поддържането на общинските пътища, при условията и по реда на Закона за задълженията и договорите.

 (2) Временното ползване на земеделски земи по ал.1 се урежда при условията и по реда на Закона за опазване на земеделските земи и правилника за неговото прилагане.

 (3) Временното ползване на площи от горски фонд по ал.1 се урежда при условията и по реда на Закона за горите.

 (4) За временното ползване на земи по ал.1 собственикът им сключва договор с Кмета на Община Левски.

 (5) В договора по ал.4 се определят условията и срокът за ползване на земята, размерът на наема и дължимото обезщетение, ако такова се предвижда.

 (6) Временното ползване на земи по ал.1 се допуска за срок до 5 години, след което земите, възстановени съобразно тяхното предназначение, се връщат на собственика.

 Чл. 29 (1) При стихийни бедствия и аварии, при които се прекъсва движението по общински път и за неговото възстановяване се налага да се построи обходен път, земите за временно ползване могат да се завземат преди започване на процедурата по чл. 28.

 (2) Временното завземане на земи в случаите по ал.1 се извършва въз основа на заповед на Кмета на Община Левски, като на собствениците се дължи обезщетение.

 Чл. 30 Не се дължат обезщетения за отчуждаване или за временно ползване на земи, общинска собственост, за нуждите на общински пътища.

 Чл. 31 Собствениците или наемателите на имоти, намиращи се по-ниско от земното платно, са длъжни да осигурят нормалното функциониране на водоотводните съоръжения.

 Чл. 32 В земи, съседни на пътни участъци с интензивни снегонавявания, могат да се разполагат временно снегозащитни огради и съоръжения по реда на чл.28.

ГЛАВА ПЕТА

ФИНАНСИРАНЕ

Чл. 33. (1) Изграждането, реконструкцията, ремонтът и поддържането на общинските пътища се финансира със средства от държавния бюджет, от бюджета на общината, с безвъзмездно предоставени средства и със заеми от международни финансови институции.

 (2) Зимното поддържане на общинските пътища се финансира със средства от държавния бюджет и от бюджета на общината.

 (3) Бюджетните средства за финансиране на дейностите се определят със закона за държавния бюджет за съответната година.

(4) Дейностите, свързани с изграждането, реконструкцията и ремонта и поддържането на пътните възли и кръстовищата, както и частите от тях, които са част от общинската пътна мрежа, се финансират със средства от общинския бюджет, както и разходите, свързани с отчуждаването на терени и с промяна на предназначението на земеделски земи и гори, и земи от горския фонд, необходими за изграждане на общински пътища и на частта от републиканските пътища в урбанизираните територии извън платната за движение.

Чл. 34. Предложенията за годишното финансиране и обосновката към тях се представят от кмета на общината за разглеждане и одобрение от общинския съвет.

ГЛАВА ШЕСТА

АДМИНИСТРАТИВНО НАКАЗАТЕЛНИ РАЗПОРЕДБИ

Чл. 35. (1) Наказват се с глоба от 200 до 500 лв. физическите лица, които извършат или разпоредят да бъдат извършени следните дейности в обхвата на пътя:

1. изсичане и изкореняване на дървета и храсти, косене на трева и бране на плодове без разрешение на общинската администрация;

2. паша на добитък и опожаряване на растителността;

3. движение с непочистени от кал машини;

4. превозване на мокри товари, с които се овлажнява платното за движение;

5. превозване на насипни материали в превозни средства, позволяващи тяхното разпиляване;

6. поставяне и складиране на материали, които не са свързани с експлоатацията на пътя;

7. влачене на дървета и други предмети;

8. движение с верижни машини, освен при снегопочистване.

 (2) При повторно нарушение по ал. 1 глобата е от 500 до 1000 лв.

Чл. 36. /Отменен с реш. № 366/31.07.2017г. на Административен съд – Плевен, влязло в законна сила на 18.08.2017г./ (1) Наказват се с глоба от 300 до 2000 лв., ако деянието не представлява престъпление, физическите лица, нарушили разпоредбите на чл.7, 8 и 31 или които извършат или наредят да бъдат извършени следните дейности:

1. нанасяне на повреди или унищожаване на пътищата, пътните съоръжения и принадлежностите на пътя;

2. движение на извънгабаритни и тежки пътни превозни средства и товари без разрешение на общинската администрация;

3. разпиляване на вредни вещества, опасни за хората и околната среда;

4. извършване в обхвата на пътя на:

а) дейности, застрашаващи безопасността на движението или използването на пътищата извън тяхното предназначение;

б) дейности, предизвикващи прекъсване, отклоняване или спиране на движението;

5. извършване в обхвата на пътя и обслужващите зони без разрешение на общинската администрация на:

а) строителни и ремонтни работи по пътищата извън границите на урбанизираните територии и в населените места без регулационни планове;

б) прокарване на нови и ремонт на съществуващи телеграфни, телефонни, електропроводни, въжени и други линии, кабели, продуктопроводи, водопроводи, напоителни и други канали;

в) откриване на нови и ремонт на съществуващи крайпътни обекти за обслужване на пътници и превозни средства и изграждане на пътни връзки към тези обекти или към съседни имоти;

г) изграждане на рекламни съоръжения и поставяне на рекламни материали;

6. разкриване на кариери на разстояние, по-малко от 300 м от оста на пътя и на по-малко от 1000 м от мостовете, без разрешение на общинската администрация.

(2) При повторно нарушение по ал. 1 глобата е от 500 до 3000 лв.

(3) При нарушение по ал. 1, т. 4 и 5 кмета, уведомява писмено Районната дирекция за национален строителен контрол с искане за незабавно спиране на строителните работи при условия и по ред, определени в закон.

Чл. 37. /Отменен с реш. № 366/31.07.2017г. на Административен съд – Плевен, влязло в законна сила на 18.08.2017г./ (1) В случаите на нарушения по чл. 35 и 36 на юридическите лица и на едноличните търговци се налага имуществена санкция от 1000 до 5000 лв.

 (2) При повторно нарушение по ал. 1 имуществената санкция е от 2000 до 7000 лв.

 (3) Работодателят е отговорен солидарно с работника или служителя за

причинените от тях щети.

Чл. 38.(1) Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.

 (2) Нарушенията се установяват с актове, съставени от длъжностни лица, определени със заповед от кмета на общината.

 (3) Наказателните постановления се издават от кмета на общината или от упълномощени от него лица.

 (4) Когато деянието съдържа признаци на престъпление, преписката се изпраща на прокурора за възбуждане наказателно преследване.

Чл. 39. (1) За нарушение по чл. 35, ал. 1 и по чл. 36, ал. 1 освен наложените санкции нарушителят се задължава в определен срок да отстрани последиците от нарушението.

 (2) При неизпълнение на изискванията по ал. 1 последиците се отстраняват от общината, за сметка на нарушителя. За вземането си от нарушителя общинската администрация може да поиска издаване на заповед за незабавно изпълнение по реда на чл.418 от Гражданския процесуален кодекс въз основа на извлечение от счетоводните си

книги.

 (3) Стойността на извършените работи за отстраняване на последиците от нарушението се установява със счетоводни документи и/или извлечения от счетоводните книги.

Чл. 40. При извършване на дейности, определени от Закона като специално ползване на пътищата без разрешение на собственика на пътя или на администрацията, управляваща пътя, се налагат санкциите, предвидени в чл. 57, ал.4 т.1-4 от Закона за пътищата.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. За неуредените в тази наредба въпроси се прилагат разпоредбите на Закона за пътищата и подзаконовите актове по неговото прилагане.

§ 2. Указания по прилагане на наредбата се дават от Кмета на общината.

§ 3. Наредбата се приема на основание чл. 23 от Закона за пътищата.

§ 4. Тази наредба отменя чл.52, 55, 56, 59 и 64 от Наредба №1 за опазване на обществения ред, комунално-битовата и търговската дейност, ползването на общинската собственост и опазване на околната среда на територията на общината.

§ 5. Наредбата влиза в сила от 01.10.2008 година.

 Наредбата е приета от Общински съвет – Левски с Решение № 180/29.09.2008 г.

Наредбата е изменена с реш. № 366/31.07.2017г. на Административен съд – Плевен,

влязло в законна сила на 18.08.2017г.

ИНЖ. ИВАН АЛЕКСАНДРОВ: /п/

Председател на Общински съвет - Левски

ИНЖ. ЛЮБОМИР ЛИЧКОВ: /п/

Зам. председател на Общински съвет - Левски

САШО НАЧЕВ: /п/

Зам. председател на Общински съвет - Левски

Д-Р ЯКИМ ЯКИМОВ: /п/

Зам. председател на Общински съвет - Левски

ЛИДА ВЛАДИМИРОВА: /п/

Гл. експерт “Обслужване на Общински съвет”

ВЯРНО С ОРИГИНАЛА ПРИ ОБЩИНСКИ СЪВЕТ,

Мерзие Алиева:

Младши експерт „Обслужване на Общински съвет”: